39. schôdza NR SR - 2.deň - A. dopoludnia
Dátum: 2025-09-10
Poslanec: Bittó Cigániková, Jana (SaS)
Druh vystúpenia: Vystúpenie v rozprave

63. No, kolegovia, vážená koalícia, ja sa k tým zlodejinám, čo sa dejú, alebo k tým nejakým kauzám absolútne nevyjadrujem, lebo si tak hovorím, však voliči vedeli, čo volia, tak tak trošku majú, čo chceli, páči sa. Takže som sa veľmi nevyjadrovala ani k tejto záchranke, hovorím si, že klasika, máme to tu každých šesť rokov, síce takto okaté to ešte nikdy nebolo, ale dobre. No ale teraz máme pri zákone o psychologickej pomoci pozmeňovák k záchrankám, protizákonný prílepok. Tiež by som bola pokrytec, keby som hovorila, že sa to nikdy nepoužilo ani za nás, ale opäť vravím, že teda len konštatujem, že je to opäť použité. Dokonca dokážem pochopiť a súhlasím s tým, aby bolo v zákone jasne explicitne vyriešené, ako treba riešiť, keď záchranky nie sú na tom svojom mieste, keď z nejakého dôvodu skončia na pridelenom mieste a čo teda vtedy treba robiť, lebo teraz je to také, že každý hovorí niečo. Je to, treba jasne stanoviť. S týmto ja vôbec problém nemám. Čiže dokážem si predstaviť, že by som tento pozmeňovák aj podporila. No ale keď som sa doňho pozrela, tak pripadá mi to veľká odvaha až drzosť po tej kauze a po tom, ako je to okaté, dať pozmeňovák, ktorý v podstate umožňuje bez akejkoľvek súťaže, bez akýchkoľvek kritérií prideliť miesto, prideliť akože ten bod, záchranársky bod, komukoľvek, ako si minister zmyslí. Je to preto, lebo v tom pozmeňováku, ktorý tu máme, tak sa píše vlastne, že minister môže teda alebo ministerstvo môže prideliť v prípade, že teda tento záchranársky bod nemá prevádzkovateľa z akýchkoľvek dôvodov, tak môže ho prideliť. A teraz počúvajte, že bez súťaže, bez toho, aby nejaké pravidlá vôbec boli zverejnené, bez toho, aby to musel verejne odôvodniť, bez toho, aby to, ja neviem, najvyšší kontrolný úrad, voľakto, niekto, úrad pre dohľad nad zdravotnou starostlivosťou, pre mňa za mňa zdravotnícky výbor, niekto, aby to skontroloval. A ešte ako bonus, môže to priradiť bez časovej nejakej hranice, to znamená, na ako dlho chce. Takže, dámy a páni, máme tu teraz možnosť, vytvárame možnosť, v podstate vytvárame korupčné, korupčnú príležitosť. Ja nehovorím, že to bude na isto. Ale môže sa stať, že niekto sa prihovorí tuto na ministerstve nejakému dobrému kamarátovi, však to zas, samozrejme, na Slovensku nie je zvykom, že? A bez toho, aby to bolo prebehla nejaká súťaž to pridelí tomu kamarátovi niekto na ministerstve. Ale pozor, to, čo je na tom najväčší chyták v tomto pozmeňováku, sa ruší takzvaný trhový strop. Vysvetlím. Trhový strop chráni verejné financie. Chráni peniaze, ktoré na odvodoch všetci platíme, aby keď sa teda, keď ministerstvo každoročne určuje, koľko bodov presne potrebuje Slovenská republika na to, aby ochránila svojich občanov, svojich pacientov, aby tam mala nejaký dojazd tá záchranka, tak ona určí presný počet bodov a poisťovňa je zo zákona, poisťovne sú zo zákona povinné preplatiť náklady všetkým týmto bodom. A teraz tento pozmeňovák, ktorý tu máme, toto počúvajte. Tento pozmeňovák ruší trhový strop. To znamená, keď si niekto na ministerstve zmyslí, že nad rámec existujúcich bodov chce prideliť ďalší, tak, prosím ťa, dáš to, Maťka, Tomášovi? Tomáš, máš tu pozmeňovák. Keď, keď si niekto na ministerstve zmyslí, že chce prideliť nejakému kamošovi bod nad rámec schválených bodov a nad rámec možných financií verejného zdravotného poistenia, tak to proste môže spraviť. A my sa to ani nemusíme dozvedieť, jedine, keď tam budeme veľmi pátrať. A áno, protiargumentácia je, že však aj teraz to môže ministerstvo zmeniť, však každý rok dáva teda zoznam tých bodov a tam si to môže zmeniť. Áno, súhlasím, ale, pozor, keď si teraz ministerstvo nastavuje ten počet bodov, tak to musí zdôvodniť. Musí to zverejniť, musí presne vypočítať, teda zverejniť ten výpočet, že prečo toľkoto bodov, prečo v takýchto miestach a tak ďalej a tak ďalej. Takže ja mám s týmto veľký problém. Vytvára to v situácii, kde naozaj tá dôvera občanov je že na bode mrazu, tak vytvárame ďalšiu možnosť, ako si niekto bude, akože môže byť motivovaný ku korupcii, lebo vieme všetci, čo sa budeme tváriť, tak jak farma firmy a tak ďalej, aj záchranky niektorí, ja som teda, mňa asi ťažko niekto bude podozrievať, že som proti súkromníkom, ale niektorí súkromní hráči majú na to financie a mohli by pôsobiť spôsobom, prideľ mi bod navyše, daj ho nám, nikomu inému a ja ti dám za to niečo do vačku. Toto tu vytvárame týmto pozmeňovákom. A ja som to hovorila aj na výbore, pán minister, sa veľmi čudujem, že ste sami nepredložili takýto pozmeňovák, očakávala by som to. Viem, že chcem poďakovať KDH, Ferkovi Majerskému, Peťovi Stachurovi, že to chceli predložiť, ale správne ste konštatovali, že prílepok samotný je porušením zákona. Tak, samozrejme, úplne chápem, že nechcete sa nejako v tomto angažovať. Napriek tomu my s Tomášom Szalayom sme si povedali, že ak teda zoženieme od vás, kolegovia, podpisy, tak predsa len skúsime podať pozmeňovák len preto, aby sa nevytvorila táto možnosť korupcie v tak citlivej oblasti, ktorá je problematická zakaždým, keď sa otvára tá súťaž. Ja nerozumiem tomu, keď to raz myslí dobre a férovo, tak ja nerozumiem tomu, prečo tam nenastaviť tie časové stropy. S Tomášom dáme teda po odsúhlasení s kolegami, dáme pozmeňovák, ktorý bude hovoriť o tom, že dobre, samozrejme, minister má mať právo riešiť situáciu, keď z nejakého, akéhokoľvek dôvodu záchranka nebude na tom bode, nech sa páči, jasné. Ale mal by mať povinnosť vysvetliť, že prečo práve tento prevádzkovateľ, mal by mať povinnosť maximálne pol rok by tá, ten prevádzkovateľ mal vedieť tú záchranku nejakým spôsobom prevádzkovať, mal by mať povinnosť hneď, ako takto pridelí bod bez súťaže, vyhlásiť zároveň súťaž a zároveň by mal byť dodržaný trhový strop. To znamená, nemali by vzniknúť ďalšie miesta oproti tomu, ktoré na začiatku, alebo teda v tom danom roku už pridelilo ministerstvo. Toto, toto by bol pozmeňovák, ktorý by bol férový, ktorý by podal niekto, kto to myslí vážne. A ja rozumiem aj tým časovým komplikáciám, ale keď nemáme žiadnu v takto citlivej téme, v takto problematickej téme je to jednoducho vytváranie korupčného prostredia. Takže dúfam, kolegovia, že nás podporíte a škoda, pán minister. No len toľko k tomu. Ďakujem pekne.